
En lokalhistorisk samling med fortællinger


skrevet og fortalt af tidligere og nu boende


personer med relationer til


Vendsyssel


Husk: Det, der sker i dag,


er historie i morgen


og sker det lige omkring os,


er det LOKALHISTORIE









TAK


Jeg skylder en stor TAK til alle, der har bidraget med indlæg, historier, levnedsbeskrivelser, billeder m.m. til dette bogværk, som jeg har navngivet ”Blandede ”Historier fra Vendsyssel” – Bind 6”.


Det glæder mig også, at du har købt bogen. Jeg håber, den vil leve op til dine forventninger.


Det er en stor glæde for mig, at disse fortællinger bliver gemt i bogform. Næsten alle har en historie at fortælle og det skal gøres inden det er for sent. Derfor er jeg specielt glad for den første historie i bind 1 på side 8 der nemlig fortæller om historien der aldrig blev fortalt.


God Læselyst


De bedste hilsner - Jens Otto









En boksekamp på ord mellem direktør, avis og redaktør


Bladet Børsen, den 25. NOV. 1932


Tanker til Overvejelse


Fra Hr. Fabrikant P. Nielsen, Brønderslev, har vi modtaget følgende Indlæg i Dagens Spørgsmål:


Nu er der vel atter faldet Ro i Sindene efter de bevægede Valgkampe.


Men – hvad er der så nået? Er vi kommet et Gran frem til Klaring af de forrykte Forhold, hvori vi før befandt os? Er der nogen Udsigt til, at der kan skaffes Beskæftigelse til de ca. 145.525 ledige Mennesker? Nej! Strømmen går i Retning af en, Forøgelse af disse Tal, idet Stigningen vel er 100.000 i de sidste 13 Måneder. Dette kan nok give Anledning til Alvor og Eftertanke.


Endnu er Vejret således, at der hver Dag kan arbejdes i Marken, og der er selvfølgelig meget at gøre; men der er så lidt at betale med, så meget bliver forsømt, som skulde gøres. Og ligeså med Industrien, den kan ikke konkurrere med de Udlande, som har væsentlig lavere Arbejdsløn.


Den højere Løn gavner intet, når den ikke kan betales.


Nu står vi måske over for en Lønkamp, som muligt kan dræbe de sidste Spirer til Beskæftigelse, der ellers kunde være at øjne. For mig synes det at være i Arbejdernes egen Interesse, om Lønnen blev nedsat så meget, at der virkelig kunde blive forøget Beskæftigelse. Den højere, Løn gavner intet, når den ikke kan betales.


I Foråret tillod jeg mig at henvende nogle Betragtninger til Offentligheden angående Tidernes Ugunst, og mange var de, der mente, at man ikke – skulde se så mørkt på Forholdene; men for mig synes det nu, at det bliver jo længer jo værre. Det kan måske hjælpe for en Tid med Krisehjælp til Landbruget, Moratorium med Kreditforeningsydelserne og andre Renter og Gældsposter; men denne Udvej er ikke farbar i det lange Løb, og at jage brave Landboere fra Gård og Hjem for at lade arbejdsløse komme til, vil i de færreste Tilfælde være nyttigt.


Et har i hvert Fald moralsk Betydning at huske på, at vi er i samme Båd og må sætte Ryg mod Ryg for at klare Skærene. At være splidagtige gør kun ondt værre. Enhver føler jo bedst Trykket hos sig selv; men dette at være uden Beskæftigelse er en forfærdelig Tilstand, selv om der ikke absolut er Tale om at lide Sult og Nød endnu: men den Dag Skatterne svigter så meget, at der kun bliver indbetalt Halvdelen eller mindre af det allernødvendigste, og hverken Kommune eller Stat kan låne – hvad så? Kommunisme kan næppe redde Situationen uden for en meget begrænset Tid.


Det har så ofte været sagt, at Tiderne omkring 1912-13-14 at de var så fortrinlige, gid vi havde de Forhold. tilbage. Ja, Priserne på Landbrugsprodukterne er vel omtrent de samme, som da. Jorden er vel endog i betydelig bedre Stand, også Driftsmateriel er som oftest i bedre Stand. Var det helt umuligt at vende tilbage til et sådant Udgangspunkt, således at alle Lønninger, private som offentlige, blev nedsat til Datidens? Jeg ved, at det ikke vilde være behageligt og vilde slet ikke ønske det. dersom det ikke måtte blive nødvendigt. Men Nøden lærer nøgen Kone at spinde”, og der vilde dog være mere Mulighed for, at der ad den Vej kunde sættes mere Arbejde i Gang med Byggeri og lignende, når Priserne. kunde stille sig således, at Huslejen. blev overkommelig at betale. Et véd vi, at et Samfund, der for en stor De! skal leve af Arbejdsunderstøttelse, skal efterhånden komme i en ynkelig Stilling, og kan vi ikke snart nå til at indføre en grundig Reform i denne Retning, tror jeg, at vi er værst mod os selv, enten vi skal nyde eller yde.


Ingen af os har vel noget at rose sig af med Hensyn til vore Dispositioner under og efter Verdenskrigen, vi har alle levet i Nuet og ikke tænkt over, at Ødelæggelsen af andre Nationer skulde føre vor egen Undergang med sig.


Pedershaab”. Brønderslev,


den 25. November 1932.


P. Nielsen


–


Vendsyssel Tidende, Hjørring


skriver den 30. NOV. 1932


Frit Ord.


Hr. Fabrikant P. Nielsen,


Pedershaab!


De skriver i deres Artikel af 25. November, at Prisen på Landbrugsprodukter vel omtrentlig ligger som i Årene 1912-14. Nej desværre ligger disse langt under. Når Smør dengang kostede 2,10 Kr. pr. kg., koster det i Dag 1,80, en fed Tyr eller Kvie kostede den- gang ca. 30 Øre pr. 1⁄2 kg., nu 12 -14 Øre pr. 2 kg., en fed Gris koster i Dag 20 Kr. mindre end dengang. Nej, kunde vi blot få de samme Priser, vi fik i 1913, og så få Skatterne nedsat med 40 pct. og Lønninger (ikke for Landarbejdere) nedsat med noget lignende, da tror jeg ikke nogen Land- mænd forlanger væsentlig mere.


Agrarius.


Vendsyssel Tidende skriver


Den 27. DEC. 1932


BRØNDERSLEV Lysglimt i Mørket.


I den Mørketid, vi er inde i, hvor Pessimisme og evindelige Klager hører til Dagens Uorden, spejdes der efter Lys, og den Lys seer, der kan underbygge sin Optimisme med fornuftige Grunde, vil der blive lyttet til som ingen anden.


Hvor Pessimisme og Klager får Livet til at stagnere og hensygne, der griber Optimismen ind med sin Tro og sit Vovemod og sætter Hjulene i Gang.


På Pedershaab Cementindustri i Brønderslev udtaler Direktør P. J Nielsen I sine Nytårsbetragtninger til Personalet følgende, der må betegnes som et Lysglimt, der skinner videre end til den snævre Kreds, det først når, og som derfor også kan påregne Interesse i vide Kredse:


Det var jo ikke med de bedste Forhåbninger, vi gik ind i det nye År, og hele Året, også for Virksomheden her, var været præget af den almindelige Depression, Vor Eksport, som vi i tidligere År har regnet betydeligt med er om ikke fuldkommen gået i stå, så dog betydelig formindsket, og har i det forløbne År ikke andraget 10 pct. af vor samlede Omsætning Når vi alligevel har kunne opretholde en relativ god Beskæftigelsesgrad, da skyldes dette meget væsentlig vor nye Vinduesfabrik, der jo har arbejdet for fuld Kraft omtrent hele Året.


Hvor mørkt det end ser ud for alle Erhverv her i Danmark, er der dog flere Ting, der tyder på, at vi står. overfor et Vendepunkt i Krisen.


Beretninger, vi har modtaget bl.a. fra Brasilien og Argentina lyder således rét optimistiske og vore Repræsentanter mener, at man der står overfor en ny Opgangsperiode. I Rumænien står man overfor Opbygning af helt nyt Vejnet, og vi har Grund til at tro, at vi kommer i Betragtning ved Levering at Vejbygningsmaskiner, således modtog vi for nogle Dage siden Ordre fra Bukarest Kommune på 1 Brostensstødemaskine, der vil efterfølges af et betydeligt Antal, såfremt den viser sig tilfredsstillende. Vi har således kun Grund til at se med Fortrøstning på det nye År.


Jeg finder det også af Betydning at nævne, at vi for kort Tid siden har afsluttet en meget vigtig Kontrakt med det største Vejbygnings maskinfirma i Skandinavien, hvorefter dette Firma aftager hele sit Salg af Vejbygningsmaskiner hos os, hvilket efter al Sandsynlighed vil bevirke en meget betydelig Forøgelse af vor Beskæftigelsesgrad. Vi har allerede modtaget ret betydelige Ordrer fra dette Firma.


En anden Betydning ser jeg også I denne Kontrakt, nemlig, at vort Sortiment i Vejbygningsmaskiner herefter vil komme til at omfatte alle Maskiner til Vejes Bygning såvel for Asfalt som Betonveje, og derigennem åbne os nye Eksportmuligheder.


Endvidere venter vi også meget betydelige Ordrer til vor Vinduesfabrik, dette vil dog i første Række afhænge af vor Konkurrencedygtighed. At vore/ Afdelinger i Aalborg og Thisted samt vor Traktorafdeling her særlig har lidt under Krisens Virkninger, er jo kun naturligt efter som disse Afdelinger i væsentlig Grad er afhængige af Landbrugsklientel.


Derimod har vor Afdeling i København som sædvanlig arbejdet over Forventning godt, og har præstere en ikke uvæsentlig Del af de Ordrer, der er indgået i Løbet af Året.


Af nye Maskiner har vi i det forløbne År intet optaget. De vil af det, jeg netop har nævnt, sikkert give mig Ret i, at når vi bedømmer Situationen relativ optimistisk, da er dette ikke uden Grund; der er, som De vil se, flere Ting, der tyder på, at vi for vort Vedkommende gaar en bedre Tid i Møde, og da er det i hvert Fald kun godt, at stå rustet med et godt Produktionsapparat således, at Efterspørgslen kan tilfredsstilles.


Så vidt Direktørens Ord.


Pessimisten vil straks sige: ”Svale gør ingen Sommer”! den, der vil ud af Mørket Vel, siger ”een Svale her, en anden der, de bebuder dog, at Våren er nær”, og det er den, som den arme Verden længes efter og spejder imod.


Et Tilbud og dets Modtagelse.


07.01.1933 – Vendsyssel Tidende


Fabrikant Nielsen angribes i” Social-Demokraten” for et Tilbud om Hornørarbejde, og belyser nu Angrebets Karakter.


Vi har modtaget:


Da Social-Demokraten eller dens Redaktør i Brønderslev endnu ikke har fundet Anledning til at besvare mit Brev af 2. ds., hvori jeg forlanger offentlig Tilbagekaldelse af den under 29. December i Bladet rejste Beskyldning mod mig for at ville nedsætte Lønnen for Arbejderne, mener jeg, at det er rigtigt at fremdrage Bladets Adfærd for Offentligheden ved at anføre Bladets Angreb på mig og mit Svar til Redaktøren.


Pedershaab, den 6. Jan. 1933.


P. Nielsen.


Angrebet.


Billig Arbejdskraft søges


.


Et ”smukt” Tilbud i Arbejdsmændenes Forsamlingsstue,


Vi blev i Går præsenteret for følgende Aktstykke opslået i Arbejdsmændenes Samlingsstue. Under Forudsætning af, at der er 35-40 Arbejdere, der har Lyst til at istandsætte et Stykke af den gamle. Kongevej, der fører fra Landevejen til Jordemoderhuset mod Vest, vil jeg gerne lede dette Arbejde. Der begyndes Torsdag den 29. ds. Kl. 10 pr. og hver medtager Spade eller Skovl. Der arbejdes i 4-5 Timer. Kl. 12 opvartes med Kaffe og Kage, når hver selv medbringer Kop. Der ydes ingen Timebetaling, idet dette må betragtes som Honnørarbejde, som Kommunen ikke vil bekoste, da denne Vej har mindre Interesse. Men jeg vil betale 2 Kr. til hver, når Arbejdet er færdigt. For at Arbejdet kan begynde i Morgen Formiddag, må der mindst være tegnet 35 Arbejdere.<


Det er vel nok, selv om Fabrikant P. Nielsen vinker med Kaffe og Kage, en tør Kost her bydes paa. Kommunen vil ikke bekoste Arbejdet udført. Nej, det tror Pokker. Kommunen har vel ingen Interesse i at istandsætte Vejen til Fa- brikantens Plantage. Det er Honnørarbejde. Ja det er der saa sandelig ingen Grund til at benægte, men leve af Honnør kan selv ikke en Arbejdsløs, om han end er nok så trænet i at mangle.


Arbejderne er naturligvis stolte af, at Hr. Nielsen tilbyder at lede Arbejdet, men de vilde have været nok så begejstrede, hvis Hr. Nielsen havde tilbudt en Dagløn for Arbejdet, selv om der så ikke var opvartet med kaffe og kage


Spørgsmålet rejstes også: Mon det er flere Dages Arbejde, der skal gøres for de 2 Kr.? men selv om vi ved, at der er adskillige, der benytter sig af Arbejdernes Nødstilstand til at drive Arbejdslønnen ned, vægrer vi os dog ved at tro, at der skulde arbejdes flere Dage for 2 Kr. Det er forståeligt, at Tilbuddet har vakt Harme hos de mange Arbejdsmænd, der var til Kontrol i Går Formiddag.


Svaret,


Hr. Redaktør Jacob Sørensen, Brønderslev.


I Social-Demokratene for 29. December fremkom en Artikel, som formentlig er skrevet af Dem, en skarp Kritik af min Fremfærd forleden ved at tilbyde 40 Arbejdsløse en Beskæftigelse med at jævne et Stykke af den gamle Kongevej mod en Betaling af 2 Kr. for 4 Timer.


De må formodentlig savne Kendskab til, hvad De skriver om, ellers er Tankegangen meget ufin, idet de forudsætter, at jeg vilde nedsætte Arbejdsmændenes Løn. Dette er en hel Misforståelse. Det, jeg i dette Tilfælde vilde tilbyde, var en lille ekstra For- tjeneste til den knapt tilmålte Understøttelse, der ydes. De mener, at jeg kan have en personlig Fordel af at få denne Vej gjort mere farbar. Var det Tilfældet, var det vel nærmest en Forbrydelse at give 50 Øre i Timen, men da jeg har en bedre Vej til min Plan- tage, der ikke er halvt så lang, kan De, hvis De vil sætte Dem ind i Forholdet, ikke finde, at jeg har nogen som helst Interesse af, om denne Vej bliver farbar eller ikke, hvorimod den har Interesse for mange Beboere der omkring. Jeg kan tænke mig, at De i Sandhedens Interesse vil undersøge Sagen og derefter igen offentliggøre Resultatet, om der findes nogen Egeninteresse i dette Arbejde.


M. H. t. min Tendens til lav Arbejdsløn i Almindelighed skal jeg oplyse, at Brønderslev iflg. Statistikken står med den højeste Arbejdsmandsløn i Provinsens Købstæder, og Pedershaab er vel ikke af de mindste i Byen. En anden Sag er, at det gavner for lidt med den høje Timeløn, når så få kan betale den.


Pedershaab, den 6. Jan. 1933.


P. Nielsen.









En knivstikker


Skrevet af Hans Jørgen Møller | pens. overkirurg


Kilde: VHMnyt | 13


Frygteligt Slagsmaal i Hjøring, en Arrestation af 4 Mand paa Valpladsen - Skriver: Vendsyssel Tidende den 3. november 1902:

En dramatisk historie fra Værtshuset Slukefter i Østergade 58 ca. år 1900. Til venstre Ålborgvej (nu Bispensgade).





Ved en gennemgang af journalerne fra Hjørring sygehus fra årene omkring år 1900 kan man finde mange interessante ting, dels de rent medicinske, dels spredte oplysninger om forhold i hjemmene eller begivenheder i byen. Blandt andet var der i 1902 en begivenhed i Hjørring, som man kan spore i journalerne, idet politiet en nat indbragte 4 tilskadekomne personer, de 3 med knivstik og den fjerde med sår i hovedet. Heldigvis var der ikke tale om alvorlige livstruende læsioner, men man var dog nødt til at operere den ene, idet knivstikket var gået igennem bughinden, men der var ikke nogen skade på tarmene. I journalerne er der noteret om alkoholnydelse og beruselse.


At der har været søgning til værtshusene i Hjørring i starten af århundredet, kan ses af det forhold, at der i en by med knap 8000 indbyggere, ifølge Beværterstandens Almanak og Adressebog, var 21 værtshusholdere og 10 hoteller eller gæstgiverier, hvoraf 3 var afholdsgæstgiverier. Yderligere var der en konditor med spiritusbevilling. 10 af disse udskænkningssteder lå i Østergade. Da man kunne vente, at der måtte være en omtale af begivenheden i avisen fandt jeg i Vendsyssel Tidende den 3/11 1902 den nedenfor gengivne artikel. I artiklen omtales, at den ene patient var udskrevet, de 3 øvrige lå indlagt i henholdsvis 4, 6 og 10 dage. Det skal bemærkes, at sproget i journalerne er en hel del mere nøgternt.


I Lørdags Aftes Kl. 11 leveredes paa Østergade en Træfning, hvortil Byen heldigvis sjælden ser Mage. Blodet flød i Strømme, og da Slaget var endt, blev ikke mindre end fire af Deltagerne kørte paa Sygehuset. Mærkeligt nok skyldes Blodsudgydelsen i alle fire Tilfælde en enkelt Mand, en Husmand paa Fuglsig Mark der aldeles ikke er kendt som nogen Slagsbroder, men som tværtimod af sin Husbond roses som en flink Arbejder. Kampens Historie er i korte Træk Følgende: Inde paa en Beværtning i Østergade, der hedder „Slukefter“ sad Lørdag Aften en hel Del Mennesker, heriblandt fire Karle fra Hovedgaarden Fuglsig samt flere af Byens Svende. Man havde drukket tæt, det var jo Novemberaften, og Karlene havde Penge paa Lommen. Ved Ellevetiden skulde Beværtningen lukkes, og Gæsterne væltede ud paa Gaden i mer eller mindre beruset Tilstand. Som sædvanlig, hvor Karle fra Landet og Svende fra Byen træffer sammen, var Forholdet noget spændt, og længe varede det da heller ikke før en Malersvend fik en Lussing. Han ilede op ad Gaden, og ud for Markedsgade traf han et Selskab, der ligeledes kom fra en Beværtning. Blandt disse var en slagtersvend og en Kobbersmedesvend samt en Husmand fra Kringelborn i Ugilt. Til disse Herrer beklagede Malersvenden sig over den lidte Medfart, og man lovede ham Hævn. Det gik nu af Sted til Krigsskuepladsen, og her havde imidlertid den nævnte Husmand fra Fuglsig bibragt en Karl fra Aastrup et alvorligt Slag i Hovedet med en Spanskrørsstok, i hvis ene ende der sad en Blykugle. Slaget var saa voldsomt, at den Overfaldne segnede om, og da han atter vilde rejse sig, fik han paany to Slag i Hovedet, saa at han blødende sank til Jorden. Haandværkssvendene blev herefter saa rasende paa Voldsmanden, at de forfulgte ham og en Kammerat øst ud ad Gaden, og da disse ikke ved Flugten kunde undslippe, løb de ind i et Karlekammer i Købmand Carl Jensens Gaard. Af Forfølgerne, der samledes udenfor, sprang først en Slagtersvend ind i Værelset vristede Stokken ud af Voldsmandens Haand og løb ud med den. Stokken var spaltet og søndret af Slagene og blodig oppe ved Blyknappen. Nu kom imidlertid de førnævnte Svende til Stede, tørstende efter Hævn, og de kom snart paa det rene med, at den flygtede Voldsmand skulde have »varme Vafler«. Inde i Karlekammeret stod han. Stokken var taget fra ham, og alt tydede paa, at der vilde vanke en ordentlig Afklapsning. I det samme løb Forfølgerne mod Døren, og Slagtersvenden brød ind, men tumlede tilbage, ramt i Underlivet af en blinkende Skedekniv som den forfulgte i sin Nød havde revet af Skeden. Kobbersmedesvenden, der kom umiddelbart efter, fik et Stik i højre Side. Nede i Carl Jensens Gaard stod Husmanden fra Kringelborn. Han var i Færd med at spænde sin hest for. Hidkaldt ved Larmen ilede han til og trængte sig frem til Karlekamret; men Knivstikkeren, der troede, han vilde gøre Fortræd, bibragte ogsaa ham et Stik i Underlivet og et i Brystet. Denne sidste blodige Akt var foregaaet hurtigere end det kan skrives. Tre Mand laa ramte af Knivstik, medens en fjerde havde faaet Hovedet kvæstet af Blykuglen. Og alt det havde den ene Mand besørget. De fire Saarede førtes hurtigst muligt til Sygehuset, hvor tre Læger tog sig af dem. Slagtersvenden er haardest medtaget. Stikket er trængt gennem Bughinden, men Tarmene er ikke beskadigede, saa det menes, at han overstaar det. For de andres Liv er der ingen Fare. Den frygtelige Kamp samlede i den sene Nattetime mange Mennesker, der grebne af Uhygge hørte de Kæmpendes forbitrede Eder og de Saaredes Brøl og Jamren. Og da Morgenen gryede, saas paa Valpladsen, saavel som uden for Lægeboligen, uhyggelige Blodpøle paa Gaden. Søndag Morgen anholdtes Voldsmanden, der allerede gik og arbejdede paa Fuglsig. Han førtes til Hjøring, hvor der, efter et Forhør, i hvilket han strax tilstod, aflagdes Arrestdekret over ham. Den af de Saarede, der blev slaaet i Hovedet, har i Dag forladt Sygehuset.









EN FORÆLDRELØS PIGES OPVÆKST PÅ LANDET I DE HELT GAMLE DAGE.


Af Mikkel Nielsen, Sæby


Enkefru Sørine Christensen boede som ældre dame på Kløvervej i Frederikshavn tilbage i 1950erne.


Hun var født i 1879, så historien rækker længere tilbage end nogen i dag, vil kunne huske. Hun havde som mange andre i byerne dengang haft sin opvækst ude i oplandet på diverse gårde, hvilket hun i sine sidste leveår så levende fortalte om.


Her kommer Sørines fortælling.


Jeg har ikke kendt til mine forældre, men blev sat i pleje som ganske lille.


Som 6årig havnede jeg i Tolne.


Mine plejeforældre sendte mig ud for at hente køerne, i stedet burde jeg have haft en barnepige. Hvor var jeg bange for, at ræven skulle tage mig.


Derefter kom jeg til mine bedsteforældre i Hørmested.


Føde og klæder kom jeg ikke til at mangle, men jeg måtte slide hårdt for det.


De havde en landejendom lige som det forrige sted.


Min bedstemor hed Karen, hun skulle nok sørge for at holde mig til arbejdet.


Skoletiden var den bedste tid i mit liv. Lærer Sørensen som jeg gik til, var far til den gamle ”Lærer Sørensen” i Bangsbostrand.


Han kom ind i klassen lige fra stalden i sine snudetræsko med komøg på. Han var både flink og dygtig.


Jeg kom først i skole, da jeg var 8 år. Min bedstemor ville ikke sende mig derhen, før jeg kunne læse og skrive.


Da jeg mødte i skolen, og sagde hvor gammel, jeg var, sagde læreren. ”Så forstår jeg, du kommer fra Karen”. Hun havde haft fire børn i skolen, som alle havde været lige så langt fremme i alder og undervisning, før de kom der, som jeg.


Den sidste dag jeg var i skole, der vrælede jeg, fordi jeg skulle forlade den.


ÆGGENE.


Engang skulle jeg til Tolne Købmand med to kurvefulde æg for bedstemor.


Jeg løb barbenet af de lynggroede stier, da en hugorm pludselig rejste sig foran mig. Af forskrækkelse gjorde jeg et spjæt til siden, så alle æggene raslede ud af kurvene. Jeg samlede dem op, nogle havde fået et knæk, dem lagde jeg med den revnede side nedad for at købmanden ikke skulle opdage, at de var i stykker.


Købmanden tog dem fra kurven, og lagde dem i kasser til nogle andre æg, og opdagede til min lettelse intet.


Jeg turde knap nok tænke på de tæsk, jeg ville have fået af bedstemor, hvis nogle af æggene var blevet kasseret.


SPØGERI PÅ LANDET.


Som 16årig havde jeg plads på ”Birket” ved Sindal.


Man krævede en voksen piges arbejde af mig inde og ude. Jeg blev sat til at både pløje og harve og køre møg ud.


Der var jeg heller ikke glad for at være, der var for meget spøgeri på det sted.


En røgter havde engang på en nytårsaften hængt sig i kostalden. Efter det skete, larmede og teede køerne sig hver nytårsaften, så det var forskrækkeligt.


Det er ikke sludder, jeg har selv hørt det, og der var mere end det.


Mit og mejerskens kammer var lige ved siden af bryggerset. Derude var der en tumlen om natten, så jeg ikke kunne sove.


Det var da sørens til spektakel, sagde jeg til mejersken. ”Nå, har du også hørt det”, svarede hun. ”Det vil du få at høre, men det skal du ikke bryde dig om”.


”Det var en tidligere mejerske, der havde taget livet af sit spædbarn og stoppet det ned i askegraven derude”.


RYTTEREN.


Af andet underligt jeg har oplevet, var jeg en 12års pige hos bedstemor i Hørmested.


En sen efterårsaften siger hun til mig, skal vi ikke rende hen efter avisen. Den hentede vi på en nærliggende gård.


Jeg fik besked på at trække bedstefars hoser udenpå mine egne, og på dem løb jeg ved siden af bedstemor, der var skrap til at gå.


Der var diset, og man kunne se månen, jeg kan så tydeligt huske det.


Da vi havde fået avisen, og var på vej hjem, sagde bedstemor, at vi skulle skynde os.


Vi var i nærheden af gården ”Studsholt” ved noget vi kaldte ”Melheden”, hvor der løb en stor slugt.


På mit spørgsmål om hvorfor vi skulle skynde os, svarede bedstemor, at vi skulle hjem og malke koen.


Som jeg kiggede ned i slugten, så jeg en mærkelig stivhalset hest med en rytter på og et føl ved siden af. Jeg tænkte ikke nærmere over det.


Først om aftenen hjemme hvor de havde fremmede, fik jeg forklaringen på bedstemors hast.


Jeg kom uforvarende til at høre, at de drøftede historien.


En mand havde købt ”Studsholt”, og troede ikke, han kunne klare sig, da han så, hvor dårlig jorden var.


Af frygt herfor tog han sit eget liv, og han havde endda kone og flere små børn.


Det var manden, der var ”Rytteren”, som jeg havde set.


Bedstemor troede han ville op ad den vej, vi kom ad, så det var derfor, vi måtte skynde os sådan.


Sørine Christensen blev senere gift med Knud Christensen fra Jerslev, de mødtes som ganske unge.


Min mand slog sten om vinteren, og strøg sten på teglværket om sommeren. Jeg hjalp ham, og ”skar” dem i kanterne.


Om sommeren æltede vi også tørv, det var på den gammeldags måde med greb.


Parret flyttede ind til Frederikshavn under 1. verdenskrig.


Da manden døde, måtte Sørine vaske og gøre rent for folk.


Tak for at Sørine Christensen i tidernes morgen fortalte om sit liv dengang for længe siden.


Som man kunne fornemme, levede gamle sagn og ”historier” i de gamle dage især på landet.


Om de er helt sande må læseren selv afgøre.


Dengang var folk for det meste overbeviste om, at der fandtes mere mellem himmel og jord, end man kunne se med det blotte øje.









En god søndagsfortælling af

Uddrag af Murer Eigil`s fortælling – Eigil Jensen, tidligere Taars.


Mine første år om bl. a. krigen, barndomsvenner, søndagsskole, børnehave, “Det store bang”,


Mæ si´el.


Sporadiske erindringer fra krigstiden.


Jeg husker selvsagt ikke så meget fra dengang, men det var en kold tid i de første år, og ikke bare på grund af nogle meget kolde vintre, men også på grund af, at Hitler var begyndt at terrorisere Verden, hvilket jo førte til 2. verdenskrig.


Min fødeby Tårs var også besat af tyskerne, og de blev bl.a. privat indkvarteret, og det blev de bare uden at nogen blev spurgt, om de ville ha´dem.


I mit hjem – det husker jeg ikke selv, men jeg blev det senere fortalt – var der en soldat indkvarteret, der hed Helmuth, hvilket også er det eneste, jeg ved, idet mine forældre fortalte meget lidt om den tid.


Jo, jeg fik dog også fortalt, at han var østriger og var blevet tvunget med i krigen.


Min far hadede tyskerne, og nægtede i mange, mange år at omgås noget eller nogen der var tysk, hvilket han dog fik et lidt anderledes syn på ca. 30 år efter krigen, men det vil jeg nok komme tilbage til senere.


Jeg kan selv – vel i sagens natur – kun huske brudstykker og enkelte episoder fra krigen, som bl.a. at vores genbos søn Erik. havde en schæferhund, som han selvfølgelig var meget glad for.


En dag, hvor vi sad på købmand Iversens trappe, kom der en jeep kørende med tyske officerer, og uheldigvis (eller måske fordi den heller ikke ku´ li´ tyskere) løb den ud foran bilen og blev så kørt ihjel, hvorefter de godt nok standsede, men det var kun fordi, den lå i vejen for dem, så chaufføren – en menig – blev beordret ud, hvorefter han bare kylede den ind til siden, hvorpå de fortsatte, alt imens Erik ikke græd for lidt.


Men det kunne herrefolket selvfølgelig ikke ta´ sig af, hvilket så heller ikke gjorde nogen venligere stemt over for tyskerne.


Jeg husker også, at der i slagterens stald var opstaldet et par meget, meget store heste –i hvert fald i forhold til Post-Alberts Elis og mig, der på det tidspunkt vel var 5 – 6 år.


De blev passet af et par soldater, og da vi åbenbart havde været nysgerrige og var kommet ind i stalden, så gjorde det her par soldater os forståelige, at de var sultne og ligeledes, om ikke vi kunne løbe ned til bageren efter et rugbrød, hvilket vi så gjorde.


Da vi kom tilbage, blev vi sat op på hver sin af de der KÆMPE heste, der nu – så vidt jeg husker – var lige så rolige som et par gyngeheste uden gyngestativ.


Da vi sad deroppe, så skar soldaterne en ordentlig ”humpel” rugbrød til både sig selv og hver af os, og så sad vi der på ryggen af hestene og spiste, mens vi delte pænt med hestene.


Af det mere dystre, husker jeg, at der var et par af de tyske soldater i Tårs, som blev så trætte af krigen og hvad deraf fulgte, at de sagde ”farvel” for egen hånd.


Den dag krigen sluttede husker jeg meget tydeligt.


Far og mor var hos en af naboerne til kaffe, og min store søster Ruth og jeg sad inde i stuen – jeg på mors symaskinekasse ved siden af kaminen.


Radioen spillede, men pludselig blev der afbrudt, og så lød det bekendte: ”Dum, dum, dum, dum – dum, dum, dum, dum. – I dette øjeblik meddeles det, at Montgomery har oplyst, at de tyske tropper i Holland, Nordvesttyskland og i Danmark har overgivet sig. — Her er London. … o.s.v. og så varede det kun meget kort tid før vores mor og far var hjemme, og der blev tændt lys i vinduerne overalt, og folk strømmede ud på gaden.


De første venner jeg havde var Ivan og Bjarne.


Ivan var søn af af Sinne og skræddermester Ejnar Beermann, der havde skrædderværksted i den vestre ende af Tårs by.


Skrædder Beermann var en lille mand med et medfødt handicap, og Sinne var heller ikke helt rask, så da de blev klar over, at de ”ventede sig” – dette har jeg ladet mig fortælle – så syntes de, at det var frygteligt, for det mente de ikke, der kunne komme noget godt ud af, men det gjorde der, og det var så Ivan.


Ivan blev på ingen måde forkælet, selv om han forblev enebarn, men stolte af ham, det blev de, og jeg kan her lige kort fortælle om hvorfor.


Ivan blev den bedste fodboldspiller Tårs Idrætsforening på det tidspunkt havde fostret.


Han blev hentet til Frederikshavn, der spillede i landets bedste række. Det var efter, at Harald Nielsen var blevet professionel i Italien.


I en kamp i Idrætsparken i København mod Brønshøj, scorede Ivan bl. a. to mål, selv om han spillede over for Willy Kragh, der på det tidspunkt var Stopper – som det hed dengang – på landsholdet De vandt 2 – 1, men rykkede desværre ned alligevel, da andre resultater også skulle passe, hvilket de så desværre ikke gjorde.


Kampen blev i øvrigt refereret i radioen af Gunnar Nu Hansen, og dagen efter kunne man læse flg. på Ekstra Bladets forside: KULEGRAV DANMARK, FIND FLERE SOM IVAN.


Vores mange fælles fodboldoplevelser kommer jeg tilbage til senere.


Vi kom som børn meget hos hinanden, også nok fordi, at min far og ”dej bette skræ´er” (den lille skrædder), som han blev kaldt i daglig tale, var sammen i bestyrelsen for Tårs Fjerkræklub, og de gik begge to meget op i at avle præmiehøns, hvilket så også ind imellem kunne give lidt gnidninger, hvis den enes høne / kok blev bedømt til en højere præmie end den andens høne eller kok.


Det var en skrap konkurrence, var det, for man kunne vinde en pokal, og jo flere pokaler i skabet, jo mere var der at prale med, for ikke at tale om VANDREPOKALEN, den fineste, som den, der vandt den, fik sit navn graveret ind i, og så vidt jeg husker, så var den efter 5 gange ”gravering” erhvervet som ejendom.

